Document ID: 32011R0471

РЕГЛАМЕНТ ЗА ИЗПЪЛНЕНИЕ (ЕС) № 471/2011 НА КОМИСИЯТА
от 16 май 2011 година
относно разпределението между „доставки“ и „директни продажби“ на националните квоти за мляко за периода 2010/2011 г., които са определени в приложение IX към Регламент (ЕО) № 1234/2007 на Съвета
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 69, параграф 1 във връзка с член 4 от него,
като има предвид, че:
(1)
Член 67, параграф 2 от Регламент (ЕО) № 1234/2007 предвижда, че производителите могат да имат една или две индивидуални квоти - една за доставки и една за директни продажби, които могат да бъдат преобразувани от единия вид квота в другия само от компетентните органи на държавата-членка при представяне на надлежно обосновано искане от страна на производителя.
(2)
С Регламент (ЕС) № 445/2010 на Комисията от 21 май 2010 г. относно разпределението между „доставки“ и „директни продажби“ на националните квоти за мляко за периода 2009/2010 г., които са определени в приложение IX към Регламент (ЕО) № 1234/2007 на Съвета (2) се определя разпределението между „доставки“ и „директни продажби“ за периода от 1 април 2009 г. до 31 март 2010 г. за всички държави-членки.
(3)
В съответствие с член 25, параграф 2 от Регламент (ЕО) № 595/2004 на Комисията от 30 март 2004 г. за определяне на подробни правила за прилагане на Регламент (ЕО) № 1788/2003 на Съвета относно въвеждането на такса в сектора на млякото и млечните продукти (3) държавите-членки са предоставили информация за количествата от индивидуалните квоти за доставки и индивидуалните квоти за директни продажби, които по искане на производителите са били окончателно преобразувани от единия в другия вид квота.
(4)
Общите национални квоти за всички държави-членки, които са определени в точка 1 от приложение IX към Регламент (ЕО) № 1234/2007, изменен с Регламент (ЕО) № 72/2009 на Съвета (4), бяха увеличени с 1 %, считано от 1 април 2010 г., с изключение на Италия, чиято квота вече беше увеличена с 5 %, считано от 1 април 2009 г. Всички държави членки, с изключение на Италия и на Малта, която няма директни продажби в националната си квота, изпратиха информация на Комисията относно разпределението между „доставки“ и „директни продажби“ за допълнителната квота.
(5)
Следователно е уместно да се направи разпределение между „доставки“ и „директни продажби“ на националните квоти за периода от 1 април 2010 г. до 31 март 2011 г., които са определени в приложение IX към Регламент (ЕО) № 1234/2007.
(6)
Предвид факта, че разпределението между директни продажби и доставки се използва като референтна основа за осъществяване на проверки в съответствие с членове 19-21 от Регламент (ЕО) № 595/2004 и за изготвяне на годишния въпросник, предвиден в приложение I към посочения регламент, е целесъобразно да се определи дата, на която изтича действието на настоящия регламент, след последната възможна дата за осъществяване на посочените проверки.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Разпределението, приложимо за периода от 1 април 2010 г. до 31 март 2011 г., между „доставки“ и „директни продажби“ на националните квоти, определени в приложение IX към Регламент (ЕО) № 1234/2007, е посочено в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Срокът на действието му изтича на 30 септември 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 май 2011 година.

Labels: 18
17
6